**Самарқанд тумани ҳокими Шухрат Уракович Джамаловнинг Наврўз умумхалқ сайли иштирокчиларига байрам**

**ТАБРИГИ**

 **Ассалому алайкум азиз ва муҳтарам дўстлар!**

 **Мўътабар опа-сингиллар!**

 **Қадрли нуронийлар ва ёшлар !**

 Барчамизга яхши маълумки, Шарқ халқларининг умрбоқий маънавий қадриятларидан бирига айланган "Наврўз айёми бир неча минг йиллик тарихга эга бўлиб, бу йил ўзгача файз-тароват, шодлик-хуррамлик билан ҳар биримиз, барча юртдошларимизга олам-олам завқ улашиб, бутун бўй-бастини намоён этмоқда.

 Абу Райҳон Беруний бундан минг йил аввал ўзининг "Қадимги халқлардан қолган ёдгорликлар" асарида Наврўзни таърифлаб берган бўлса, Умар Хайёмнинг "Наврўзнома" асарида ушбу айёмнинг келиб чиқиши, аждодларимизнинг шунга боғлиқ урф-одатлари, шунингдек, сумалак ҳақида батафсил маълумотлар бор.

 Наврўз баҳорда кун ва тун баробар бўлади, миришкор бобо-деҳқонларимиз баҳорги юмушларга киришадилар.

 Аждодларимиз асрлар бўйи Наврўз арафаси дошқозонларда сумалак қайнатишни, келаётган янги йилнинг баракали, файзли ва серҳосил бўлиш рамзи деб билганлар.

 Наврўз мустақиллик йилларида юртимизда яшаётган барча миллат ва элатлар учун том маънодаги умумхалқ байрамига айланди. Маҳалла ва қишлоқларимизда Наврўзолди хайрия ҳашарлари, ободонлаштириш, кўкаламзорлаштириш ишларини ташкил этиш жараёнида ёшларга она заминга, табиатга меҳр туйғуларини камол топтириш, экологик маданиятни шакллантириш мақсадлари ҳам назардан четда қолмади. Наврўз удумига, урф-одатга айланиб кетган бу каби тадбирлар ёш авлод қалбига эзгуликка, яратувчанликка ошнолик ҳиссини ривожлантиради. Байрам арафасида кексалар, ногиронлар ва беморлар ҳолидан хабар олиниши, кам таъминланган оилаларга мурувват кўрсатилиши, иззат-икром қилиниб совға-салом уланиши анъанага айланиб қолди, десак хато бўлмайди.

 **Азиз дўстлар!**

 Муҳтарам Юртбошимиз томонидан шу йил 23 феврал куни қабул “2018 йил Наврўз умумхалқ байрамига тайёргарлик кўриш ва уни ўтказиш тўғрисида”ги Қарорида кўрсатилганидек Наврўзнинг руҳи ва фалсафасида ўз аксини топган меҳр-мурувват, аҳиллик ва тотувлик, ёши улуғ инсонлар, табаррук отахон ва онахоналарни ҳар томонлама эъзозлаш, кўмакка муҳтож инсонларга беғараз ёрдам бериш" борасида жойларда туркум хайрия тадбирлари амалга оширилмоқда.

 Шунингдек, Президентимиз Ш.Мирзиёевнинг куни кеча амалга оширган ташрифи давомида вилоятни ҳар томонлама ривожлантириш, ижтимоий объектлар қуриш ва барча топшириқлари ижросини таъминлаш мақсадида туманни ижтимоий-иқтисодий ривожлантириш, қишлоқ хўжалиги соҳасида амалга оширилаётган ислоҳотларни бугунги кун талабига мувофиқ изчил давом эттириш, саноат ва ишлаб чиқариш корхоналарига чет эл сармояларни олиб киришни янада кенгайтириш, қурилиш ва бунёдкорлик борасида замонавий уй-жойлар, савдо ва маиший хизмат нуқталари, йўлларни таъмирлаш, аҳолини ичимлик суви ва электр энергиясига бўлган эҳтиёжини янада қондириш юзасидан ўн йилга мўлжалланган режаларимизни белгиладик.

 Давлатимиз раҳбари томонидан илгари сурилаётган сиёсатни туманимиз халқи билан бамаслаҳат амалга оширишимиз лозим. Бу борада тадбиркорларни ҳар томонлама қўллаб-қувватлаш, уларнинг самарали фаолият кўрсатишлари учун барча ғов ва бюракратик тўсиқларни олиб ташлаш, пировард натижада эса янги иш ўринлари яратиб у ерда ёшларни айниқса коллеж битирувчиларини жойлаштиришни ўзимизга мақсад қилиб қўйганмиз. Бундан ташқари туманимизда аҳоли хонадонларидаги ҳар қарич томарқадан унумли фойдаланишни йўлга қўйишимиз зарур. Шу йўл билан оддий фуқаролар ўзларининг бизнесини йўлга қўйишлари мумкин. Бу борада тижорат банклар томонидан имтиёзли кредитлар ажратиш йўлга қўйилди.

 **Ҳурматли байрам қатнашчилари!**

 Табиат уйғонаётган шу кунларда она-замин бағридан сузиб чиқаётган зилол сувлар, уйғонаётган боғлар, ризқ-рўзимиз унаётган бепоён далаларга боқиб жаннатмонанд юрт фарзанди эканлигимиздан кўнгилларимиз фахр ва ғурурга тўлади.

 Фурсатдан фойдаланиб барчангизни Сизларнинг тимсолингизда бутун туманимиз халқини ана шундай қутлуғ байрам билан чин қалбимдан табриклайман. Оилангиздан қут-барака, тинчлик, фаровон турмуш аримасин, фарзандлар бахту-камолини кўриб яшаш барчаларимизга насиб этсин.

Байрам муборак бўлсин азиз тумандошлар!

**Эътиборларингиз учун раҳмат!**